钦定古今图书集成/理学汇编/经籍典/第150卷 > 程大昌诗议 > 一 古有二南而无国风之名
## 钦定古今图书集成/理学汇编/经籍典/第150卷 > 程大昌诗议 > 一 古有二南而无国风之名

“《诗》有《南》《雅》《颂》，无《国风》。”其曰《国风》者，非古也。夫子尝曰：
“《雅》《颂》各得其所。”又曰：“人而不为《周南》《召南》，未尝有言
《国风》者。”予于是疑此时无《国风》一名，然犹恐夫子偶
不及之，未敢遽自主执也。《左氏》记季札观乐，历叙《周
南》《召南》《小雅》《大雅》《颂》，凡其名称，与今无异。至列叙诸
国，自邶至《豳》，其类凡十有三，率皆单纪国土，无今国
风品目也。当季札观乐时，未有夫子，而诗名有无，与
今《论语》所举悉同。吾是以知古固如此，非夫子偶于
《国风》有遗也。盖《南》《雅》《颂》，乐名也，若今乐曲之在某宫
者也。《南》有周、召，《颂》有周、鲁、商，本其所从得，而还以系
其国土也。二《雅》独无所系，以其纯当周世，无用标别
也。均之为《雅》，音类既同，又自别为大小，则声度必有
丰杀廉肉，亦如十二律然。既有大吕，又有小吕也。若
夫邶、鄘、卫、王、郑、齐、魏、唐、秦、陈、桧、曹、豳，此十三国者，诗
皆可采，而声不入乐，则直以徒诗著之本土。故季札
所见，与夫周土所歌，单举国名，更无附语，知本无《国
风》也。